**המשפט במרחב הציבורי – הצעה לקורס עבור מב"ל**

**על הקורס**:

*"על בית-משפט בחברה דמוקרטית מוטל התפקיד לשמור על שלטון החוק.*

 *משמעות הדבר הינה, בין השאר, שעליו להשליט את החוק ברשויות השלטון ועליו להבטיח כי השלטון פועל כחוק; תפיסה זו של התפקיד השיפוטי אינה עומדת בסתירה לעקרון הפרדת הרשויות ולתפקידו של בית המשפט במסגרתו של עיקרון זה. נהפוך הוא: גישה זו יונקת כוחה מעקרון הפרדת הרשויות ומכלליו. עיקרון זה משמעותו המודרנית הינה איזון ופיקוח (checks and balances) בין הרשויות השונות" ( הנשיא ברק, בבג"ץ 910/86****רס"ן (מיל.) יהודה רסלר נ' שר הביטחון*** *, מב(2) 441 (1988))*

המשפט סובב את כל תחומי החיים, ומשפיע עליהם.

במישור הברור והגלוי, מצויים הליכים משפטיים, חקירות ותיקים התלויים ועומדים בפני הערכאות השיפוטיות. מי מאיתנו לא קרא אודות ההתפתחויות במשפט זדורוב, או עקב אחרי התהליכים השונים שהובילו להגשת כתב האישום נגד ראש הממשלה. לצד זאת, מבט מעמיק מלמד, כי גם הרחק מן העין, מוצא עולם המשפט ביטוי בתחומים רבים של החיים ולעתים מכתיב את אופיים.

המרחב הציבורי עמוס בסוגיות בעלות אופי או היבטים משפטיים המעוררים הד ועניין רב. מונחים כמו "שימוע", "הכל שפיט", "הקראת פסק דין", "הפער שבין פלילי למוסרי", הפכו שגורים בשיח היומיומי, על אף שלא אחת, נראה שמהותם אינה נהירה לציבור.

לעתים נדמה, כי השיח המשפטי האופף את היבטי החיים הינו חידוש של השנים האחרונות, וכך גם המחלוקות על מידת התערבותה של הרשות השופטת בעבודתן של רשויות המדינה השונות. אולם האמת ניתנת להאמר, כי השיח בעניין, המתחים והמחלוקות היו קיימים כבר מימיה הראשונים של המדינה.

הקורס יבקש לעשות שימוש בנושאים המצויים על סדר היום הציבורי, ובאמצעותם להנגיש מושגי יסוד בעולם המשפט; להציג שאלות ודילמות משפטיות, לבאר הלכות משפטיות; להאיר זרקור על מערכת היחסים המורכבת של הרשות השופטת עם הרשויות האחרות, ולקיים דיון לגוף הסוגיה הציבורית.

לשם כך, יתמקד הקורס בסוגיות שונות הקשורות במשפט במרחב הציבורי. סוגיות אלה יהוו פריזמה, אשר דרכה, יתבוננו תלמידי הקורס בעולם המשפט ובהשפעתו על המרחב הציבורי. בנוסף, יעשה הקורס שימוש בנושאים אשר יהיו רלוונטיים באותה העת לסדר היום הציבורי; כדי להביא בפני התלמידים את ההיבטים המשפטיים אשר בלוז השיח, הפרשנות המשפטית הרלוונטית, מתחים, קושיות משפטיות ודילמות.

**נושאי הקורס:**

1. **שחיתות ציבורית** –
2. מהי שחיתות פוליטית ו/או ציבורית? מהי הגדרתה ומה המאפיין אותה.
3. פרשיות בולטות של שחיתות פוליטית לאורך השנים, והתפתחות הטיפול בהן (פרשת אשר ידלין; חשבון הדולרים של לאה רבין; תיק שמעון שבס; פרשת בר און-חברון, פרשת האי היווני, תיקי אולמרט).
4. דוגמאות למקרים של שחיתות פוליטית – ניגוד עניינים, מינויים פוליטיים, מימון מפלגות.
5. מה זו בכלל הפרת אמונים ומה זה שוחד? ומה בין השניים?
6. על כשרותו של מי שהואשם או הורשע בפלילים לשמש במשרה ציבורית או לחזור למשרה כזו (על ההבחנות בין ראש עיר, שר, או ראש ממשלה).
7. על עתירת התנועה לאיכות השלטון נגד כשירותו של ראש הממשלה לשמש ראש ממשלה, לאחר שהוגש נגדו כתב אישום.
8. מושגים נוספים תוך כדי השיעור – שימוע, כתב אישום, חזקת החפות, הרשעה שיש עמה קלון.
9. **על אמון הציבור והנראטיב של החלטות משפטיות (**על אמון הציבור בהחלטות מערכת האכיפה ובמערכת השיפוטית).
10. אמת משפטית ואמת עובדתית.
11. נראטיבים שונים בתפיסת הליכים משפטיים.
12. האם באמת יש צל של ספק – על גלגוליה של פרשת זדורוב; האם יש פער בין עובדות המקרה לבין תפיסת הציבור את הפרשה.
13. פרשת אזריה – בין מחלוקות עובדתיות ומשפטיות למחלוקות אידאולוגיות.
14. בין תיק 1000 לתיק 4000.
15. **חופש הביטוי – האם ללא גבולות**?
16. מהו חופש הביטוי? מאיזה זכות הוא נגזר? מה הוא מאפשר ומה נכלל בתוכו?
17. האם יש מגבלות לחופש הביטוי? (פסקי הדין בעניין קול העם, ירדור, פרשת אילנה דיין וסרן ר').
18. האם ניתן להציב גבולות לשיח הציבורי בעידן הרשתות החברתיות?

על מאפייני רשת האינטרנט, יתרונותיו של חופש הביטוי והסיכונים הטמונים ברשת. שאלת הפיקוח על הביטוי ברשת; על טוקבקים ושיימינג (ביוש); אחריות משפטית בקבוצות הווטסאפ.

1. "סוב יודיצה" – על העיקרון, והאם אבד עליו הכלח ומדובר באות מתה.
2. **בדלתיים פתוחות – האם כל הזמן?**
3. עיקרון פומביות הדיון
4. מהי סגירת דלתיים ומהן העילות שמצדיקות לחרוג מהכלל של פומביות הדיון ולסגור דלתיים?
5. על האיסור לפרסם שמו של חשוד – הרקע לשינוי החוק בתחום זה; היקפי האיסור; החריגים לכלל? על מה הוא חל וממתי? והחריגים לכלל.
6. תיעוד חזותי וקולי של חקירה - האם ניתן לשדר חומרי חקירה וסרטונים?

על הכלל, החריגים והמדיניות המשפטית (פרשת זדורוב, פרשת רוני רון, שחזור פרשת הרצח של דפנה כרמון ז"ל, פרשת אזריה).

1. צווי איסור פרסום בעידן הרשתות החברתיות – האם משימה בלתי אפשרית?
2. שידור חי מבית המשפט - ועדת בייניש (הועדה לבחינת הפתיחה של בתי המשפט בישראל לתקשורת אלקטרונית) – עיקרי החלטתה; על השיקולים השונים בעניין שידור חי מבית המשפט.
3. **עבירות מין, הטרדה מינית, הסכמה ויחסי מרות** –
4. מאהבת פועלי הבנין ל-#METOO :

ההתפתחויות בתפיסות החברתיות לאורך השנים, והשפעתן על תפיסת המשפט את הגדרת עבירות המין והטיפול בהן (שינוי בעבירות, שינוי בשאלה מהי הסכמה, שינוי בנטל ההוכחה, איסור פרסום שמו של נפגע).

1. חקיקתו של החוק למניעת הטרדה מינית – הרקע לחקיקת החוק, הוראות חוק מרכזיות, המחלוקות שאפפו את חקיקת החוק ויישומו, והשפעתו על החברה.
2. חוק זכויות נפגעי עבירה – חקיקתו והשפעתו על הזירה המשפטית והחברתית.
3. על מרות והסכמה – מהי הסכמה? ( פרשת אונס שמרת); מהי מרות ומה השפעתה על שאלת הההסכמה; על יחסים בהסכמה במרחב השירות הציבורי ובצה"ל; מהי בעילה אסורה בהסכמה.
4. המרחב החדש של עבירות המין - עבירות מין בעולם הוירטואלי ופגיעה בפרטיות. מהן העבירות החדשות (ישנות), מהן הקשיים המתעוררים בהגדרתן ובטיפול בהן.
5. **התערבות בגץ בהחלטות רשויות המדינה - האם הכל אכן שפיט?**
6. מהו בג"ץ?
7. מהיכן שואב בג"ץ את סמכותו להתערב בהחלטות רשויות המדינה?
8. על מסגרת סמכותו של בג"ץ – האם הכל שפיט?
9. ההתפתחות בפסיקת בג"ץ לאורך השנים בנושא ההתערבות בהחלטות רשויות המדינה (פס"ד ז'בוטינסקי; פס"ד רסלר, פס"ד הוועד נגד עינויים, פס"ד פולארד).
10. האם ניתן להתערב בנושאים פוליטיים? על העתירות לבג"ץ בנושא מינויו של בנימין נתניהו לתפקיד ראש הממשלה ובנושא ההסכמים הקואליציונים, ובנושא החלטת יו"ר הכנסת.

**סילבוס** – יועבר לפי דרישה